Įsigyjamas kultūros vertybes sudaro įvairaus formato fotografijos ir fotografijų albumas iš Juozo Vanago-Simonaičio asmeninio archyvo. Archyvo turinį sudaro: didelio formato nuotraukos užklijuotos ant pasportų, mažesnio ir mažo formato nuotraukos bei autentiškas fotografijų albumas su šios asmenybės bei jam artimų žmonių užfiksuotomis ir įamžintomis gyvenimo akimirkomis. Kultūros vertybėse atsispindi ne tik J. Vanago-Simonaičio gyvenimo, bet ir svarbūs Pirmosios Lietuvos Respublikos kūrimosi bei valstybės gyvavimo momentai, apimantys visą jos egzistavimo laikotarpį. Kai kurie šių momentų yra menkai nušviesti istorinėje vaizdinėje medžiagoje, šaltiniuose, iki šiol. To geri pavyzdžiai galėtų būti archyvo vaizduose užfiksuoti žymūs to meto visuomenės veikėjai, dalyvaujantys viešuose rengininiuose, tokie kaip: politinis bei visuomenės aktyvistas, aušrininkas, laisvamanių judėjimo lyderis Jonas Šliūpas, garsus baltų ir slavų kalbų bei kultūros tyrinėtojas, vienas Lietuvos universiteto (dab. Vytauto Didžiojo universitetas) iniciatorių latvis profesorius Eduardas Volteris. Šie du asmenys fiksuoti kartu bendruose renginiuose, vykusiuose tuometiniame Lietuvos universitete, kurie buvo organizuojami J. Vanago-Simonaičio vadovaujamos Lietuvių-latvių vienybės draugijos, puoselėjusios idėją ateityje sujungti dvi nepriklausomas Lietuvos ir Latvijos respublikas į vieną geopolitinį darinį. Kitose fotografijose galima išvysti žymaus tarptautinėje bendruomenėje aviatoriaus Felikso Vaitkaus sutiktuves Kaune iš karto po jo skrydžio, įsirašiusio į aviacijos metraščius ir pavertusio Vaitkų tik šeštuoju vienviečio lėktuvo pilotu istorijoje perskridusiu Atlantą. Greta šių fotografijų rikiuojasi reikšmingos Lietuvos institucijų ir įstaigų vinjetės, iš kurių išskirtina „Lietuvos Tarybos Įgaliotinio tremtiniams gražinti“ atstovybės Maskvoje vinjetė, kurioje įamžinti šios institucijos tarnautojų pareigas ėję garsūs Lietuvos kultūros ir politikos veikėjai, tarp kurių – Pirmosios Lietuvos Respublikos ministras pirmininkas Mykolas Šleževičius, Tarpukario Lietuvos architektas Romanas Steikūnas, muzikas Mikas Petrauskas, būsimasis Vidaus reikalų ministras Zigmas Starkus, advokatai Šiaulių Berniukų gimnazijos auklėtiniai Mykolas ir Viktoras Cimkauskai.

Nemažiau reikšmingos Tarpukario renginių fotografijos, kurios nušviečia svarbius įvykius, formavusius kultūrinę lietuviškojo etnoso savimonę. Iš šių renginių paminėtinas 1935 m. surengtas Pirmasis pasaulio lietuvių kongresas Kaune; Pirmoji Šokių šventė Lietuvoje, įvykusi 1937 m. Kaune; antroji Dainų šventė, įvykusi 1928 m. Kaune, ir kt. Taip pat archyvo reikšmę ir svorį suteikia galimybė per keletą archyvui priklausančių fotografijų prisiliesti prie tokių reiškinių, kurie kitu atveju liktų nepastebėti istorijos paraštėse, pavyzdžiui, Žemės ūkio rūmuose organizuotos specifinės veiklos, tokios kaip dėstomi kasmetiniai Žemės ūkio kursai Pradžios mokyklų mokytojams iš visos valstybės ar Pirmosios Lietuvos Respublikos jachtklubo narių susitikimai. Šias fotografijas reikšmingai papildo J. Vanago dispozicijoje turėti ir iki šiol retai aptinkami istorinėse fotografijose visuomenės gyvenimo momentai, tokie, kaip laidotuvės ir vestuvės, draugijų susitikimai.

J. Vanago-Simonaičio asmeninio fotografijų archyvo turinys dalintinas į tris esmines grupes – valstybės gyvenimas, asmeninis Tarpukario žmogaus paveikslas ir žmonių kasdienybės istorijos fragmentai. Nuotraukoms svarios vertės suteikia jų autoriai, kurie savo profesionalumu ir kūrybiškumu nusipelnė vietos fotografijos istorijoje. Autorių sąrašą sudaro pripažinti Tarpukario laikotarpio Lietuvos fotožurnalistikos meistrai Mejeris Smečechauskas, Simonas Bajeras; Valstybės teatro fotografo statusą turėjusi Janina Tallat-Kelpšienė, kurios fotodirbtuvės 1928 m. laimėjo konkursą Lietuvos respublikos prezidento Antano Smetonos portretui pagaminti; talentinga ir žinoma Lietuvos grafikė-tapytoja Viktorija Šleivytė, kuri užsiėmė ir aktyvia fotografine veikla bei kiti.

J. Vanagas-Simonaitis buvo aktyvus visuomenės veikėjas ir valstybės tarnautojas, dėjęs pamatus statomai Lietuvos Respublikos valstybei visų pirma kaip dabartinės Žemės ūkio ministerijos pirmtakės Žemės ūkio ir valstybės turtų ministerijos Buhalterijos direktorius, šias pareigas eidamas visą ministerijos gyvavimo laikotarpį bei tvarkęs Žemės ūkio rūmų ūkinius bei personalo reikalus. Labiausiai tautos ir šalies gyvavimui J. Vanagas-Simonaitis nusipelnė per savo veiklą įvairiose draugijose, kuriose jis būdavo vienas jų steigėjų, pirmininkų bei aktyviausių rėmėjų. Šios draugijos rūpinosi Lietuvos ateities vizionierių ir kūrėjų – Aukštųjų mokyklų lietuvių studentų reikalais; Pirmojo pasaulinio karo metu priverstų trauktis iš etninės Lietuvos teritorijų į Rusijos imperijos gilumą lietuvių padėties gerinimu bei sąlygų grįžti gimtinėn sudarymu; tarptautinės savitarpio pagalbos telkimu; Pasaulio lietuvius vienijančių ir tarpvalstybinius ryšius stiprinančių ir gilinančių renginių organizavimu.